Document ID: 32006D0686

KOMISIJAS LĒMUMS
(2006. gada 12. oktobris)
par papildu zvejas dienu piešķiršanu Nīderlandei Skageraka IV apgabala IIa rajonā (EK ūdeņi), VIIa un VIa rajonā
(izziņots ar dokumenta numuru K(2006) 4777)
(Autentisks ir tikai teksts holandiešu valodā)
(Dokuments attiecas uz EEZ)
(2006/686/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2005. gada 22. decembra Regulu (EK) Nr. 51/2006, ar ko 2006. gadam nosaka zvejas iespējas un ar tām saistītus nosacījumus konkrētiem zivju krājumiem un zivju krājumu grupām, kuri piemērojami Kopienas ūdeņos un attiecībā uz Kopienas kuģiem - ūdeņos, kur nepieciešami nozvejas ierobežojumi (1), un jo īpaši tās IIA pielikuma 10. punktu,
tā kā:
(1)
Regulas (EK) Nr. 51/2006 IIA pielikuma 8. punktā noteikts maksimālais dienu skaits, ko Kopienas kuģi, kuru kopējais garums ir 10 metri vai lielāks un uz kuru klāja atrodas rāmju traļi, kuru linuma acu izmērs ir 80 mm vai lielāks, no 2006. gada 1. februāra līdz 2007. gada 31. janvārim var pavadīt Skageraka IV apgabala IIa rajonā (EK ūdeņi) un VIId rajonā, kā arī VIIa rajonā un VIa rajonā, kā tie noteikti IIA pielikuma 2. punktā.
(2)
Saskaņā ar IIA pielikuma 10. punktu Komisija var piešķirt papildu zvejas dienas, ko kuģis var pavadīt attiecīgajā ģeogrāfiskajā apgabalā, ja uz tā klāja atrodas šādi rāmju traļi, pamatojoties uz pastāvīgu zvejas darbību pārtraukšanu, kas notikusi kopš 2002. gada 1. janvāra.
(3)
Nīderlande iesniedza datus, kas liecina, ka kuģi, kas pārtraukuši darbību kopš 2002. gada 1. janvāra, ir izmantojuši 14,18 % no zvejas intensitātes, ko 2001. gadā izmantoja Nīderlandes kuģi, kas atradās attiecīgajā ģeogrāfiskajā apgabalā un kam uz klāja bija rāmju traļi, kuru linuma acu izmērs bija 80 mm vai lielāks. Saskaņā ar Regulu (EK) Nr. 51/2006 Nīderlandes iestādes apņēmās samazināt zvejas intensitāti attiecībā uz plekstveidīgo zivju zveju.
(4)
Ņemot vērā iesniegtos datus, jāpiešķir Nīderlandei 20 vai 22 papildu dienas uz jūras laikposmā no 2006. gada 1. februāra līdz 2007. gada 31. janvārim attiecībā uz kuģiem, kam uz klāja ir 4. punkta b) apakšpunkta i), ii), iii) un iv) daļā minēto zvejas rīku grupu rāmju traļi, atkarībā no tā, vai uz šiem kuģiem attiecas īpašie nosacījumi atbilstīgi Regulas (EK) Nr. 51/2006 IIA pielikuma 8.1. punkta c), e) un i) apakšpunktam.
(5)
Šajā lēmumā paredzētie pasākumi ir saskaņā ar Zivsaimniecības un akvakultūras komitejas atzinumu,
IR PIEŅĒMUSI ŠO LĒMUMU.
1. pants
Maksimālais dienu skaits, ko zvejas kuģis, kurš kuģo ar Nīderlandes karogu un kuram uz klāja ir Regulas (EK) Nr. 51/2006 IIA pielikuma 4. punkta b) apakšpunkta i), ii), iii) un iv) daļā minēto zvejas rīku grupu rāmju traļi, un uz kuru neattiecas neviens no minētā pielikuma 8.1. punktā uzskaitītajiem īpašajiem nosacījumiem, var pavadīt Skageraka IV apgabala IIa rajonā (EK ūdeņi), kā arī VIIa rajonā un VIa rajonā, kā tie noteikti minētā pielikuma I tabulā, tagad ir 163 dienas gadā.
2. pants
Maksimālais dienu skaits, ko zvejas kuģis, kurš kuģo ar Nīderlandes karogu un kuram uz klāja ir Regulas (EK) Nr. 51/2006 IIA pielikuma 4. punkta b) apakšpunkta i), ii), iii) un iv) daļā minēto zvejas rīku grupu rāmju traļi, un uz kuru attiecas minētā pielikuma 8.1. punkta c), e) un i) apakšpunktā uzskaitītie īpašie nosacījumi, var pavadīt Skageraka IV apgabala IIa rajonā (EK ūdeņi), kā arī VIIa rajonā un VIa rajonā, kā tie noteikti minētā pielikuma I tabulā, tagad ir 177 dienas gadā.
3. pants
Šis lēmums ir adresēts Nīderlandes Karalistei.
Briselē, 2006. gada 12. oktobrī

Labels: 11
8
18
6